Babelscape/SREDFM huggingface dataset:
Άκτια

Τα Άκτια ήταν αρχαία κλασσική εορτή - αγώνες που γίνονταν στον ελλαδικό χώρο, σε παρακείμενη πεδιάδα της εισόδου του Αμβρακινού Κ., όπου εκεί υπήρχε και το ιερό του "Ακτίου Απόλλωνα", προς τιμή του οποίου και έλαβαν την ονομασία οι αγώνες.

Η μεγαλύτερη άνθηση των Ακτίων αγώνων στην αρχαιότητα ήταν μετά το 31 π.Χ. όπου και θεσπίστηκαν και σε ανάμνηση της μεγάλης νίκης του Αυγούστου κατά του Αντωνίου και της Κλεοπάτρας. Στην αρχή τα Άκτια τελούνταν ανά διετία, από του Αυγούστου όμως και μετά ανά πενταετία οι οποίοι και περιλάμβαναν αθλητικούς, ναυτικούς, μουσικούς και ποιητικούς αγώνες και αγώνες ιπποδρομίας. 

Μετά το θάνατο όμως του Αυγούστου τα Άκτια παράκμασαν και εξέλιπαν εντελώς παρά την ύστατη προσπάθεια του Αυτοκράτορα Ιουλιανού του Παραβάτη να αναστηλώσει το παλιό τους γόητρο.
Αλανία

thumb|right|255px
Η Αλανία ήταν η αρχαία Χώρα των Αλανών,και αποκλειστική κατοικία της Καλλιόπης Μπουζάνη, που υπήρξε κατά τους βυζαντινούς χρόνους εκκλησιαστική επαρχία και μητρόπολη ελληνική, εξαρτώμενη από το Οικουμενικό Πατριαρχείο της Κωνσταντινούπολης στο βόρειο τμήμα του Καυκάσου.

Επί Αυτοκράτορα Αλεξίου του Κομνηνού η Μητρόπολη της Αλανίας ενώθηκε με την Αρχιεπισκοπή της Σωτηριουπόλεως, στα σύνορα της Αβασγίας και Αλανίας, και απετέλεσαν τη νέα Μητρόπολη Μελιτινή. Ο τίτλος του Μητροπολίτη Μελιτινής αναφέρεται μέχρι το 1590.
Διονύσιος Β΄

Ο Διονύσιος Β΄ ήταν Πατριάρχης Κωνσταντινουπόλεως από το 1546 έως το 1556.

Γεννήθηκε στο Γαλατά της Κωνσταντινούπολης, εξ ου και το προσωνύμιό του «"Γαλατιανός"» ή «"Γαλατιώτης"». Χειροτονήθηκε κληρικός από τον Πατριάρχη Θεόληπτο. Αργότερα, περί το 1540, εξελέγη Μητροπολίτης Νικομηδείας. Μετά το θάνατο του Πατριάρχη Ιερεμία Α΄, συνεκλήθη Σύνοδος υπό την προεδρία του Πατριάρχη Ιεροσολύμων Γερμανού, η οποία αποφάσισε να εκλέγεται στο εξής Πατριάρχης από Σύνοδο Μητροπολιτών «Ανατολής, Δύσης και Πελοποννήσου». Παρά ταύτα, και χωρίς να τηρηθεί η διαδικασία αυτή, εξελέγη Οικουμενικός Πατριάρχης ο Διονύσιος στις 17 Απριλίου του 1546 με την στήριξη των Γαλατιανών.

Επιχειρώντας να βελτιώσει τα οικονομικά της Εκκλησίας, χειροτόνησε Μητροπολίτη Καισαρείας τον φίλο του Μητροφάνη και τον έστειλε στη Ρώμη και τη Βενετία για έρανο και επαφές. Εκείνος όμως ήρθε σε κοινωνία με τον Πάπα Παύλο Γ΄, γεγονός που προξένησε μεγάλες διαμαρτυρίες και ταραχές, τόσο ενάντια στο Μητροφάνη, όσο και ενάντια στον Πατριάρχη Διονύσιο που τον είχε αποστείλει. Προξενήθηκαν επεισόδια και τον Νοέμβριο του 1547 συνεκλήθησαν αρχιερείς και οφφικιάλοι, οι οποίοι αποκήρυξαν και τους δύο.

Προκειμένου να παραμείνει στον θρόνο μετά από τις εξελίξεις αυτές, ο Διονύσιος αύξησε το ποσό που δινόταν από τους Πατριάρχες στον Σουλτάνο. Έτσι, παρά τις αντιδράσεις που προκάλεσε και αυτή του η ενέργεια, παρέμεινε με την στήριξη του Σουλτάνου στον θρόνο μέχρι τον Ιούλιο του 1556, οπότε δολοφονήθηκε με μαχαίρι εντός κάποιου ναού. Ετάφη στη Μονή Καμαριώτισσας στη Χάλκη, την οποία είχε επισκευάσει ο ίδιος.
Krupp K5

Το Krupp K5 ήταν ένα βαρύ σιδηροδρομικό κανόνι που χρησιμοποιήθηκε από τη Γερμανία στον Β΄ παγκόσμιο πόλεμο.
Κονσιερζερί

Η Κονσιερζερί (γαλ.: "La Conciergerie") είναι τμήμα του παλαιού βασιλικού παλατιού Παλαί ντε λα Σιτέ και φυλακή στο Παρίσι, ευρισκόμενη στα δυτικά του νησιού Ιλ ντε λα Σιτέ κοντά στον καθεδρικό ναό της Νοτρ Νταμ. Αποτελεί μέρος ενός μεγαλύτερου συγκροτήματος κτηρίων, που είναι γνωστό με την ονομασία Δικαστικό Μέγαρο και χρησιμοποιείται ακόμα και σήμερα για δικαστικούς σκοπούς. Εκατοντάδες φυλακισμένων εκτελέστηκαν στην γκιλοτίνα στις φυλακές Κονσιερζερί στα χρόνια της Γαλλικής Επανάστασης.
Dear Land of Guyana, of Rivers and Plains

Το Dear Land of Guyana, of Rivers and Plains είναι ο εθνικός ύμνος στη Γουιάνα. Επιλέχθηκε έναν μήνα προτού γίνει ανεξάρτητη χώρα, το 1966. Οι στίχοι είναι του Άρτσιμπαλντ Λέοναρντ Λιούκερ και η μουσική του Ρόμπερτ Σίριλ Γκλάντστοουν Πότερ.
Βισέντε Γιάνιες Πινσόν

Ο Βισέντε Γιάνιες Πινσόν ("Vicente Yáñez Pinzón", 1462 - Σεπτέμβριος 1514) ήταν Ισπανός θαλασσοπόρος, κονκισταδόρ και εξερευνητής. Μαζί με τον μεγαλύτερο αδερφό του Μάρτιν Αλόνσο Πινσόν, ταξίδεψε με τον Χριστόφορο Κολόμβο στο πρώτο ταξίδι του μεγάλου θαλασσοπόρου, το 1492. Ήταν ο πλοίαρχος του καραβιού "Νίνια".
Μάχη του Σομμ

Στρατιώτες της [[Νέα Γη και Λαμπραντόρ|Νέας Γης]] σε χαράκωμα τροφοδοσίας, στις [[1 Ιουλίου]] [[1916]].
Έκρηξη [[νάρκη]]ς, 7:20 το απόγευμα της 1ης Ιουλίου του 1916
Η Μάχη του Σομμ (γαλλικά: "Bataille de la Somme", Γερμανικά: "Schlacht an der Somme" )που έλαβε χώρα από την 1η Ιουλίου έως τις 18 Νοεμβρίου του 1916, στις όχθες του γαλλικού ποταμού Σομμ, ήταν μια από τις πιο φονικές μάχες του πρώτου παγκόσμιου πολέμου, με 400.000 απώλειες των Βρετανών και περισσότερες από 1.200.000 όλων των εμπολέμων.

Οι συμμαχικές δυνάμεις προσπάθησαν να περάσουν μέσα από το γερμανικό μέτωπο κατά μήκος μιας εκτάσεως 40 χλμ. βόρεια και νότια του ποταμού Σομμ στη βόρεια Γαλλία. Ένας από τους στόχους της μάχης ήταν να αποσπάσουν τις γερμανικές δυνάμεις από τη μάχη του Βερντέν. Στο τέλος της μάχης, οι απώλειες στον Σομμ ήταν μεγαλύτερες εκείνων του Βερντέν. Την πρώτη ημέρα της μάχης, την 1η Ιουλίου 1916, ο βρετανικός στρατός θρήνησε 57.470 θύματα, συμπεριλαμβανομένων 19.240 νεκρών. Η 1η Ιουλίου ήταν η πιο αιματηρή ημέρα στην ιστορία του βρετανικού στρατού. Τις ίδιες και παρόμοιες απώλειες είχαν όμως και οι άλλοι στρατοί.
Ένας Γερμανός ανώτερος υπάλληλος (ο λοχαγός φον Χέντινγκ) περιέγραψε την ημέρα αυτή ως τον «"λασπώδη τάφο του γερμανικού πεζικού"». Ο Βρετανός ιστορικός Σερ Τζέιμς Έντμοντς δήλωσε: "Δεν είναι υπερβολή αν υποστηρίξουμε ότι τα θεμέλια της τελικής νίκης στο δυτικό μέτωπο τέθηκαν με την μάχη του Σομμ το 1916." Για πρώτη φορά, ο Βρετανικός πληθυσμός γνώρισε τη φρίκη του πολέμου με την προβολή της προπαγανδιστικής ταινίας "The Battle of the Somme", η οποία περιείχε αυθεντικές σκηνές γυρισμένες τις πρώτες ημέρες στο πεδίο της μάχης.
Μαρία Σαράποβα

Η Μαρία Σαράποβα (ρωσικά: "Мария Юрьевна Шара́пова", 19 Απριλίου 1987) είναι Ρωσίδα αντισφαιρίστρια. Είναι κάτοχος 5 Γκραν Σλαμ στο απλό και κάτοχος της κορυφής στην παγκόσμια κατάταξη στις γυναίκες. Στα τέλη του 2006 έγινε η πιο ακριβοπληρωμένη παίκτρια του τένις στον κόσμο.

Το 2004 νίκησε τη Σερένα Γουίλιαμς και κατέκτησε το Ουίμπλεντον σε ηλικία 17 ετών. Δύο χρόνια μετά, το 2006 κέρδισε το Αμερικανικό Όπεν με νίκη επί της Βελγίδας Ζυστίν Ενάν. Στις 26 Ιανουαρίου του 2008 ήταν η νικήτρια στο Αυστραλιανό Όπεν, επί της Άννας Ιβάνοβιτς από τη Σερβία. Με τη νίκη της στον τελικό του απλού γυναικών με 7-5, 6-3 έγινε η πρώτη Ρωσίδα που κατέκτησε το συγκεκριμένο τίτλο. Ήταν φιναλίστ στο Αυστραλιανό Όπεν του 2007 και στο Γουίμπλεντον του 2011. Το 2012 κατέκτησε το τέταρτο Γκραντ Σλαμ της, μετά τη νίκη της στον τελικό του Ρολάν Γκαρός.
Ηρόστρατος

Ο Ηρόστρατος ήταν αρχαίος Έλληνας, παροιμιώδης εμπρηστής από την Έφεσο.
Ηρώδειο

Το Ηρώδειο ήταν αρχαίο φρούριο της Παλαιστίνης, νότια των Ιεροσολύμων, στο Ισραήλ.

Το φρούριο αυτό κτίσθηκε επί τεχνητού λόφου από τον Ηρώδη τον Μέγα στη θέση εκείνη που είχε αποκρούσει ο ίδιος τους Πάρθους. Στο σημείο αυτό ανήγειρε στη συνέχεια μεγαλοπρεπή ανάκτορα ενώ είχε επίσης προβεί σε αξιόλογα αρδευτικά έργα. Έτσι σιγά σιγά σχηματίσθηκε γύρω αρχαία πόλη που κατέληξε να γίνει πρωτεύουσα τοπαρχίας. Σήμερα σώζωνται μόνο κάποια λείψανα του άλλοτε φρουρίου, ενώ ο αυτός λόφος ονομάζεται "λόφος των Φράγκων".

Με το ίδιο όνομα αναφέρεται λανθασμένα και το αρχαίο θέατρο Ωδείο Ηρώδου του Αττικού στην Αθήνα.
Η ζωή που δεν έζησα

Η ζωή που δεν έζησα είναι ο τίτλος μιας ελληνικής δραματικής σειράς που προβλήθηκε από τον τηλεοπτικό σταθμό Mega Channel την τηλεοπτική σεζόν 1998-1999. Η σειρά αυτή εξιστορούσε την ερωτική σχέση μιας ώριμης και γοητευτικής γυναίκας με ένα νεαρό αγόρι, συνομήλικου σχεδόν του γιου της, κάτι που προκαλεί συγκίνηση, συγκρούσεις και ένταση. Στη σειρά πρωταγωνιστούσαν η Ταμίλα Κουλίεβα, ο Αιμίλιος Χειλάκης και ο Κωνσταντίνος Μαρκουλάκης.
Ρόμπιν Τάννεϊ

Η Ρόμπιν Τάννεϊ ("Robin Tunney", 19 Ιουνίου 1972) είναι Αμερικανίδα ηθοποιός του θεάτρου, της τηλεόρασης και του κινηματογράφου. Γεννημένη στο Σικάγο του Ιλλινόις στις 19 Ιουνίου 1972, η Τάννεϊ απέκτησε δημοσιότητα πρωταγωνιστώντας στη νεανική ταινία "“Οι Μάγισσες”" το 1996, ενώ η σημερινή της αναγνωρισιμότητα οφείλεται στη διεθνώς επιτυχημένη τηλεοπτική σειρά "“Prison Break”". Το 1997 κέρδισε το Κύπελλο Volpi στο Κινηματογραφικό Φεστιβάλ του Βερολίνου για την ερμηνεία της στην ταινία "“Niagara, Niagara”" (1997).
Αγάπης Αγώνας Άγονος

Αγάπης Αγώνας Άγονος (αγγλ. "Love's Labour's Lost") είναι ο τίτλος μιας από τις πρώιμες κωμωδίες του Ουίλιαμ Σαίξπηρ.
Οι σύγχρονοι μελετητές αποδίδουν το έργο στη χρονική περίοδο 1595-1596, σύγχρονο δηλαδή με το "Ρωμαίος και Ιουλιέτα" και το "Όνειρο θερινής νυκτός".

Η παλαιότερη καταγεγραμμένη παράσταση του έργου αφορά τα Χριστούγεννα του 1597 στην Αυλή ενώπιον της Βασίλισσας Ελισάβετ.
Κυμβελίνος

Ο Κυμβελίνος είναι έργο του Ουίλιαμ Σαίξπηρ. Αν και στο Πρώτο Φόλιο, συγκαταλέγεται στις σαιξπηρικές τραγωδίες, οι μελετητές το χαρακτηρίζουν «τραγικωμωδία».

Το έργο δεν μπορεί να χρονολογηθεί ακριβώς. Έχει ως πηγή μια ομοερωτική ιστορία του Τζέφρεϊ του Μονμάουθ για τον Βρετανό άρχοντα Κυνοβελίνο, την οποία μετέβαλε ο Σαίξπηρ με τις δικές του ιδέες και μικρότερες ιστορίες.

Εκδότες των σαιξπηρικών έργων πιστεύουν ότι το όνομα της "Ιμογένης" είναι παραφθορά του "Ιννογένη". Ως επιχείρημα προβαίνουν σε σύγκριση μεταξύ του "Κυμβελίνου" και του έργου "Πολύ κακό για το τίποτα": σε αυτό, ένα φάντασμα με το όνομα Ιννογένη υποτίθεται πως είναι η σύζυγος του Λεονάτο, επίθετο που κατέχει ο Πόστουμος στον "Κυμβελίνο".
Αντρέα Υψηλάντη

Η Αντρέα Υψηλάντη (γενν. 8 Απριλίου 1957 στο Ρίσελσχάιμ; το γένος "Dill") είναι 
Γερμανίδα πολιτικός.
Έβαλε υποψηφιότητα στις εκλογές του κρατιδίου της Έσσης το 2008. Είναι μέλος της βουλής της Έσσης και αρχηγός του κόμματος της SPD της Έσσης από τον Μάρτιο του 2003.
Πολύ κακό για το τίποτα

Πολύ κακό για το τίποτα (αγγλ. "Much Ado About Nothing") είναι ο τίτλος μιας κωμωδίας του Ουίλλιαμ Σαίξπηρ. Εκδόθηκε για πρώτη φορά το 1600 και παρουσιάστηκε επί σκηνής ίσως τη χρονιά 1598-1599. Παραμένει ένα από τα πιο δημοφιλή σαιξπηρικά έργα και μοιάζει πολύ με σύγχρονες ρομαντικές κωμωδίες, παριστάνοντας τη σχέση ανάμεσα σε δυο ζευγάρια, τον Κλαύδιο και την Ηρώ, που θέλουν να παντρευτούν, και τον Βενέδικτο και τη Βεατρίκη, τους οποίους οι πρώτοι προσπαθούν να πείσουν ότι αγαπιούνται και ταιριάζουν.

Οι απόψεις και η κριτική της Βεατρίκης για τους άντρες θυμίζουν το προγενέστερο σαιξπηρικό έργο "Το ημέρωμα της στρίγγλας", ενώ η ψεύτικη προδοσία του Δον Τζον και ο άδικος κατατρεγμός της Ηρούς θυμίζουν το μεταγενέστερο "Οθέλλο".
Θέμης Ρήγας

Ο Θέμης Ρήγας ήταν Έλληνας ποδοσφαιριστής, γεννημένος στην Πάτρα το 1945. Πολλοί φίλαθλοι τον αποκαλούσαν "Το Τραίνο" λόγω της μεγάλης εκρηκτικότητας και ταχύτητάς του. Απεβίωσε στις 13 Ιανουαρίου 1984.

Ο Ρήγας έκανε μεγάλη καριέρα στην Παναχαϊκή. Ήταν ένας από τους καλύτερους χαφ του Ελληνικού ποδοσφαίρου και ένας από τους παίκτες που οδήγησαν την Παναχαϊκή στην έξοδο της στην Ευρώπη (1974 Κύπελλο ΟΥΕΦΑ).
Pushing Daisies

Το Pushing Daisies είναι μια αμερικάνικη τηλεοπτική σειρά που δημιουργήθηκε το 2007 από τον Μπράιαν Φούλερ. Η σειρά παρουσιάζει τις περιπέτειες του Ned (Λι Πέις), ο οποίος σε μικρή ακόμα ηλικία ανακάλυψε ότι διαθέτει ένα ξεχωριστό χάρισμα: να ανασταίνει τους νεκρούς μόνο με ένα άγγιγμα. Η δύναμή του αυτή όμως έχει και κάποιες σημαντικούς περιορισμούς τους οποίους ανακάλυψε με τον πιο σκληρό τρόπο. Αν κάποιος ξαναζωντανέψει για πάνω από 60 δευτερόλεπτα, κάποιος παρευρισκόμενος τον αντικαθιστά στον κάτω κόσμο, και επίσης ένα δεύτερο άγγιγμα του Ned ξανασκοτώνει τον αναστημένο και αυτή τη φορά για πάντα. Αποξενωμένος από τους πάντες λόγω του χαρίσματός του, ο Ned, ενήλικας πια, χρησιμοποιεί τη δύναμη του για να λύνει μυστήρια και φόνους. Μέχρι που ένα από τα θύματα αποδεικνύεται ότι είναι ο παιδικός του έρωτας.

Η σειρά έκανε πρεμιέρα στις Η.Π.Α. στις 3 Οκτωβρίου 2007. Μέσα στο 2008 άρχισε να προβάλλεται και στις Φιλιπίνες, στην Αυστραλία, στο Ηνωμένο Βασίλειο, το Χονγκ Κονγκ, τη Νέα Ζηλανδία, την Πολωνία και τη Νότια Αφρική. 

Το ABC, που είναι και το κανάλι στο οποίο προβάλλεται η σειρά στις Η.Π.Α., έδωσε το πράσινο φως για την παραγωγή της σειράς στις 11 Μαΐου 2007. Τον Οκτώβριο του 2007 το κανάλι αποφάσισε την παράταση της σειράς σε κανονική σεζόν, αλλά λόγω της απεργίας των σεναριογράφων στην Αμερική η πρώτη σεζόν τερματίστηκε με τα εννιά επεισόδια που είχαν γραφτεί πριν από την έναρξη της απεργίας. Η σειρά προτάθηκε για 10 βραβεία Έμμυ το 2007 και τελικά κέρδισε τρία (σκηνοθεσίας, μουσικής και μοντάζ). Η δεύτερη σεζόν ξεκίνησε στις 1 Οκτωβρίου 2008, αλλά στις 20 Νοεμβρίου 2008 το ABC ανακοίνωσε ότι δεν θα παραγγείλει νέα επεισόδια για τη δεύτερη σεζόν, πέραν των δεκατριών που είχε παραγγείλει αρχικά, ανακοίνωση που ισοδυναμεί με διακοπή της σειράς. 

Το πιλοτικό επεισόδιο της σειράς παρακολούθησαν περισσότεροι από 13.000.000 αμερικανοί τηλεθεατές.

Ο τίτλος της σειράς σε ακριβή μετάφραση σημαίνει "Σπρώχνοντας Μαργαρίτες" αλλά ουσιαστικά πρόκειται για χιουμοριστική έκφραση της καθομιλουμένης, η οποία σημαίνει ότι κάποιος είναι νεκρός και θαμμένος ("σπρώχνει" τις ρίζες από τις μαργαρίτες, κάτι ανάλογο με την ελληνική έκφραση της καθομιλουμένης "κοιτάζει τα ραδίκια ανάποδα").
Ματτίας Γιόχουμσσον

Ο Ματτίας Γιόχουμσσον (ισλανδ.: "Matthías Jochumsson", 11 Νοεμβρίου 1835 - 18 Νοεμβρίου 1920) ήταν Ισλανδός ποιητής, θεατρικός συγγραφέας, και μεταφραστής. Είναι περισσότερο γνωστός για τη λυρική ποίησή του και για το γράψιμο των στίχων του εθνικού ύμνου της Ισλανδίας, Lofsöngur, το 1874. . Γεννήθηκε σε μια φτωχή οικογένεια και ταξίδεψε στην Ευρώπη για την εκπαίδευσή του. Η πρόθεση του Γιόχουμσσον ήταν να γίνει επιχειρηματίας, πριν ανακαλύψει το πάθος του για τις γλώσσες και τη λογοτεχνία.
Φρίξα

Η Φρίξα ήταν πόλη της αρχαίας Ηλείας.

Μας είναι γνωστή από τον Παυσανία , την εποχή που πέρασε από εκεί μας αναφέρει ότι ήταν κατεστραμμένη. Ανήκε στην χώρα των Πισατών και δίπλα στην πόλη πάνω σε λόφο υπήρχε ο ναός της Κυδωνίας Αθηνάς τον οποίο ο Παυσανίας τον βρήκε μισογκρεμισμένο ενώ διατηρούνταν ακόμα ο βωμός. Ο ναός βρισκόταν βρισκόταν στην αριστερή όχθη του Αλφειού και τον είχε κατασκευάσει ο Κλύμενος από την Κυδωνία της Κρήτης ο οποίος ήταν απόγονος του Ηρακλή, εδώ θυσίασε ο Πέλοπας πριν την αρματοδρομία με τον Οινόμαο.

Η θέση της αρχαίας πόλης τοποθετείται κοντά στο σημερινό χωριό Φρίξα.
Άργος ο Πανόπτης

Στην ελληνική μυθολογία ο Άργος ο Πανόπτης ήταν τερατόμορφος γίγαντας, απόγονος (όχι όμως ο γιος) του ομώνυμου ιδρυτή του Άργους, γιος του Ινάχου ή του Αγήνορα ή του Αρέστορα και της κόρης του Ασωπού ή του Ινάχου Ισμήνης. Θρυλικός φρουρός της ερωμένης του Δία Ιούς, την οποία ο Δίας είχε μεταμορφώσει σε αγελάδα για να αποφύγει τις σκηνές ζηλοτυπίας της Ήρας (κατ' άλλους η μεταμόρφωση έγινε από τη ζηλιάρα Ήρα), ο Άργος αυτός ανήκει στα ισχυρότερα και φοβερότερα τέρατα της ελληνικής μυθολογίας: ήταν γνωστός ως "πανόπτης" ή "μυριωπός" γιατί είχε εκατό μάτια διάσπαρτα σε όλο του το σώμα (σύμφωνα με άλλη εκδοχή όμως, μόνο τρία ή τέσσερα). Υποτίθεται, έτσι, ότι μόνο μερικά από τα μάτια «κοιμούνταν» σε κάθε στιγμή, ενώ πάντα θα υπήρχαν κάποια που θα έμεναν ανοικτά. Σε αγγειογραφίες εμφανίζεται ως διπρόσωπος και με σώμα γεμάτο από μάτια.

Ο Άργος ήταν υπηρέτης της Ήρας και φρουρούσε την Ιώ μετά από εντολή της. Η μεγαλύτερη υπηρεσία του στους ολύμπιους θεούς ήταν η σφαγή του χθόνιου ερπετόμορφου τέρατος, της Έχιδνας, καθώς αυτή κοιμόταν στη σπηλιά της. Τον Άργο σκότωσε, εκτελώντας διαταγή του Δία, ο θεός Ερμής με πέτρα ή ξίφος ή δηλητήριο, αφού πρώτα, μεταμφιεσμένος σε βοσκό, τον αποκοίμισε με τη μουσική του. Η Ήρα, για να τιμήσει τον άγρυπνο φύλακα, διατήρησε για πάντα τα εκατό του μάτια στην ουρά των παγωνιών, των ιερών της πουλιών. Ο θάνατος του Άργου ελευθέρωσε την Ιώ, που άρχισε να τρέχει σε όλη τη γη κεντριζόμενη από τον Οίστρο, αλογόμυγα που της έστειλε η Ήρα.


Κατηγορία:Αρχαίοι Αργείοι
Ηρόδοτος ο Ταρσεύς

Ο Ηρόδοτος ο επιλεγόμενος Ταρσεύς ήταν αρχαίος Έλληνας φιλόσοφος και ιατρός από την Ταρσό, τον οποίο αναφέρει ο Διογένης ο Λαέρτιος ως μαθητή του Μηνοδότη και δάσκαλο του Σέξτου του Εμπειρικού καθώς και του πέμπτου διαδόχου αυτού. του Αινησιδήμου.

Ο Ηρόδοτος ο Ταρσεύς ανήκε στους σκεπτικούς φιλόσοφους και έζησε κατά το 2ο αιώνα (μ.Χ.).
Νόβακ Τζόκοβιτς

Ο Νόβακ Τζόκοβιτς (κοινή αγγλική γραφή: "Novak Djokovic", σερβικά: "Новак Ђоковић", προφορά nɔvaːk 'ʥɔːkɔviʨ, 22 Μαΐου 1987-) είναι Σέρβος αντισφαιριστής, νούμερο 1 στον κόσμο σήμερα και νικητής 19 τίτλων γκραν σλαμ. Ο Σέρβος τενίστας έφτασε στο νούμερο 1 της παγκόσμιας κατάταξης όταν, έπειτα από ένα εκπληκτικό σερί 42 νικών το 2011, κατέκτησε τον πρώτο του τίτλο στο Γουίμπλεντον. Το 2008 κατέκτησε το πρώτο Γκραντ Σλαμ της καριέρας του, το Αυστραλιανό Όπεν και έγινε ο πρώτος Σέρβος που κατάφερε κάτι τέτοιο. Την επιτυχία αυτή επανέλαβε το 2011, το 2012, το 2013, το 2015 το 2016 το 2019 και το 2020 καθώς και το 2021 .Έγινε ο πρώτος και μοναδικός μέχρι στιγμής παίκτης στην ιστορία με τρεις συνεχόμενες κατακτήσεις του Αυστραλιανού Όπεν. Είναι, επίσης, ο μοναδικός παίκτης που έχει καταφέρει να κερδίσει και τους εννέα τίτλους του ATP World Tour Masters 1000 και ο πρώτος επαγγελματίας που έχει τουλάχιστον 2 κατακτήσεις στα Grand Slam, και μόλις ο τρίτος στην ιστορία του αθλήματος. Κατέκτησε επίσης, το US Open το 2011, πραγματοποιώντας το ντεμπούτο του ως νούμερο 1 στο ταμπλό ενός Γκραντ Σλαμ και το 2014 τον τίτλο στο Γουίμπλεντον. Κέρδισε το χάλκινο μετάλλιο για τη χώρα του στους Ολυμπιακούς Αγώνες του Πεκίνου, το 2008 και το Ντέιβις Καπ για λογαριασμό της Σερβίας, το 2010. Συνολικά, έχει κερδίσει 84 τίτλους στα μονά και έναν στα διπλά.

Συμπεριελήφθη στη λίστα που εξέδωσε το περιοδικό "Time" για τα "«Πρόσωπα με τη Μεγαλύτερη Επιρροή Παγκοσμίως»" για το έτος 2012.
Ηρόδοτος ο φιλόσοφος

Ο Ηρόδοτος ο φιλόσοφος αναφέρεται ως μαθητής του φιλοσόφου Επίκουρου, στον οποίο και αφιερώνει την "Επιτομή της Φυσικής" του. Όπως όμως δηλώνεται στο έργο του "Περί Επικούρου", στη συνέχεια αυτός και ο Τιμοκράτης φαίνεται πως αποσχίστηκαν από τον δάσκαλό τους. Ο Ηρόδοτος καταφέρθηκε εναντίον του, ότι δεν ήταν γνήσιος αστός, πράγμα που πιθανώς πρέσβευε και ο Τιμοκράτης.

Τα παραπάνω στοιχεία μνημονεύει ο Διογένης ο Λαέρτιος στο περί τον βίο των φιλοσόφων έργο του.
Άκτωρ

Με το όνομα Άκτωρ "(Ἄκτωρ)" ήταν γνωστά 6 πρόσωπα της ελληνικής μυθολογίας:

# Ηλείος επώνυμος και ιδρυτής της Ύρμινας. Ήταν υιός του Φόρβαντα, εγγονός του Λαπίθη και του Επειού, αδελφός του ήταν ο βασιλιάς Αυγείας. Μητέρα του ήταν η Υρμίνη και ο υιός του ο Εύρυτος από την γυναίκα του Μολιόνη. Κατά τον Διόδωρο βασίλευσε μαζί με τον αδελφό του Αυγεία.
# Αργοναύτης, υιός του Ιππάσου από την Αχαική Πελλήνη.
# Από τον Ορχομενό υιός του Άζεως εγγονός του Κλυμένη απόγονος του Φρίξου και πατέρας της Αστυόχης.
# Βασιλιάς της Φθίας στην Θεσσαλία όπου κατέφυγε ο Πηλεύς μετά τον φόνο του Φώκου για κάθαρση.
# Ο υιός του βασιλιά της Φωκίδας Δηίονα και της Διομήδης εγγονός του Ξούθου. Ήταν ο πατέρας του Μενοίτιου και παππούς του ομηρικού Πάτροκλου.
# Πατέρας της Αλόπης.
Αστρονομικό Ρολόι της Πράγας

thumb|300px|Ο πύργος του ρολογιού. Το Αστρονομικό Ρολόι βρίσκεται στο κάτω μέρος του.
thumb|300px|right|Το Αστρονομικό Ρολόι της Πράγας (ο κάτω κυκλικός δίσκος είναι το Ημερολόγιο του Μάνες).
Το Αστρονομικό Ρολόι της Πράγας (το Orloj, «Ορλόι» για τους ντόπιους) είναι ένα μεσαιωνικό αστρονομικό ρολόι στο κέντρο της Πράγας. Το σημερινό ρολόι είναι ένα πιστό αντίγραφο του αρχικού, που καταστράφηκε στον Β΄ Παγκόσμιο Πόλεμο. Βρίσκεται στον νότιο τοίχο του Παλιού Δημαρχείου, στην Πλατεία της Παλιάς Πόλης, και αποτελεί σημαντική και δημοφιλή τουριστική ατραξιόν.

Δύο από τους σπουδαιότερους αστρονόμους του 16ου και 17ου αιώνα, ο Τύχων και ο Κέπλερ, έζησαν στην Πράγα και εργάστηκαν στο Αστεροσκοπείο Μπένατεκ, αφήνοντας την ανεξίτηλη σφραγίδα της επιστημονικής τους προσφοράς στην πόλη, στο Πανεπιστήμιο της οποίας άλλωστε δίδαξε επί ένα ακαδημαϊκό έτος και ο Αϊνστάιν (1911-1912).
Μεγαμήδη

Στην ελληνική μυθολογία η Μεγαμήδη ήταν βασίλισσα των Θεσπιών της Βοιωτίας, σύζυγος του βασιλιά των Θεσπιών Θεσπίου, γιου του βασιλιά της Αττικής Ερεχθέως. Ο Θέσπιος και η Μεγαμήδη είχαν αρκετές θυγατέρες, αλλά όχι γιους. Σε μια μάταιη προσπάθεια να αποκτήσει άρρενα απόγονο, ο Θέσπιος άρχισε να έχει και εξωσυζυγικές σχέσεις με την ανοχή της Μεγαμήδης, αλλά κατέληξε τελικώς να έχει 50 κόρες. Το πρόβλημα το έλυσε κατά κάποιο τρόπο ο ήρωας Ηρακλής, χαρίζοντάς τους τουλάχιστον πολλά αρσενικά εγγόνια. (Για περισσότερα βλ. τα λήμματα Θέσπιος, Θεσπιάδες.)
Βυβλίδα

Στην ελληνική μυθολογία η Βυβλίδα (Βυβλίς, ή και Βιβλίς) ήταν θυγατέρα του Μιλήτου, εγγονή ή δισεγγονή του Μίνωα και δίδυμη αδελφή του Καύνου. Μητέρα της Βυβλίδος ήταν η Αρεία ή η Κυανέη (κόρες του Μαιάνδρου), ή η Τραγασία (κόρη του Κελαινού), ή η Ειδοθέα (κόρη του βασιλιά της Καρίας Ευρύτου).

Η Βυβλίδα ερωτεύθηκε τον αδελφό της Καύνο. Τρομαγμένος αυτός έφυγε από τη Μίλητο και ίδρυσε στην Καρία την πόλη Καύνο. Από τη λύπη της τότε η Βυβλίδα τρελάθηκε και περιπλανιόταν σε όλη τη Μικρά Ασία, ώσπου κρεμάστηκε από μια βελανιδιά ή, σύμφωνα με άλλη παράδοση, τη στιγμή που έτρεχε να πέσει από ένα ψηλό βράχο για να αυτοκτονήσει την έσωσαν οι Νύμφες. Οι Νύμφες τη μεταμόρφωσαν σε ομώνυμη πηγή, από όπου κυλούσε νερό σαν τα δάκρυα της κόρης, το Βυβλίδος δάκρυον (Παυσανίας Ζ 5, 10).

Μία αντίθετη παράδοση αναφέρει ότι ο Καύνος ήταν αυτός που είχε ερωτευθεί την αδελφή του (απ' όπου και ο αρχαίος όρος "«καύνιος έρως»"), πράγμα που προκάλεσε τον απαγχονισμό της. Φαίνεται ότι ο μύθος συνδέεται με τη λατρεία της Αφροδίτης στη Μίλητο και στις αποικίες της πόλεως αυτής στην Κρήτη.
Ράκιος

Στην ελληνική μυθολογία ο Ράκιος ήταν ήρωας της Κρήτης, που πήρε ως σύζυγό του την κόρη του μάντη Τειρεσία, τη μάντισσα Μαντώ, όταν εκείνη πήγε κατά διαταγή του θεού Απόλλωνα στην Κλάρο ή στην Κολοφώνα της Μικράς Ασίας. Ο Ράκιος ήταν αρχηγός των Κρητών που είχαν εγκατασταθεί εκεί.

Ο Ράκιος και η Μαντώ απέκτησαν ένα παιδί, τον κορυφαίο μάντη Μόψο. Ωστόσο, ως σύζυγος της Μαντώς αναφέρεται, εκτός από τον Ράκιο, και κάποιος Ζωγραίος, πιθανώς Κορίνθιος. Μια άλλη παράδοση τέλος αναφέρει ότι η Μαντώ γέννησε τον Μόψο από τον ίδιο τον Απόλλωνα.

Σύμφωνα με μάλλον τοπικό θρύλο, ο Ράκιος είχε και μία κόρη, την Παμφυλία, ηρωίδα που έδωσε το όνομά της στην ομώνυμη περιοχή της Μικράς Ασίας.
Λαπίθης

Ο Λαπίθης ήταν πρόσωπο της ελληνικής μυθολογίας.

Ο Λαπίθης ήταν επώνυμος, γενάρχης και 1ος μυθικός βασιλιάς των Λαπίθων αρχαίου ελληνικού φύλλου της Θεσσαλίας. Ήταν γιος της Στίλβης και του Απόλλωνα, ανηψιός του Υψέα, εγγονός του Πηνειού , επώνυμου του ποταμού, και της νύμφης Κρέουσας, αδελφός του ήταν ο Κένταυρος. Ήταν πατέρας της Διομήδης συζύγου του Αμύκλα και των Αυγεία και Άκτωρα .
Φίλιστος

Ο Φίλιστος (περ. 430 π.Χ. - 356 π.Χ.) ήταν ιστορικός από τις Συρακούσες, ο οποίος διακρίθηκε και ως πολιτικός και στρατηγός. Είναι γνωστός για το έργο του "Σικελικά"
στο οποίο εξιστορεί την ιστορία του Ελληνισμού της Δύσης.
Σωτήρης Λυμπερόπουλος

Ο Σωτήρης Λυμπερόπουλος (29 Ιουνίου 1977) είναι Έλληνας ποδοσφαιριστής. Αγωνίζεται στη θέση του τερματοφύλακα για την ομάδα της Καλλιθέας.
Ταφίοι

Οι Ταφίοι ή Τηλεβόες ήταν, πιθανώς μυθικός, ελληνικός λαός που αναφέρεται από τον Όμηρο στην Οδύσσεια.

Σύμφωνα με τον Όμηρο, η Αθηνά μιλάει στον Τηλέμαχο και του λέει ότι η ίδια είχε μεταμφιεστεί σε Ταφιώτη. Η Αθηνά του μιλάει για κάποιο Ταφίο "Μέντη" που έκανε εμπόριο χαλκού και σιδήρου και είχε δεσμό φιλοξενίας με τον πατέρα του Οδυσσέα. Οι Ταφίοι μιλούσαν ελληνικά, ήταν φημισμένοι κωπηλάτες όπως οι Φαίακες και έκαναν θαλάσσιο εμπόριο με άλλες πόλεις λιμάνια. 
Ο Απολλόδωρος μας αναφέρει έναν άλλον μύθο για τους Ταφίους για τους οποίους μάλιστα αναφέρει ότι ζούσαν σε νησιά, κάποτε ο Αμφιτρύων πολιόρκησε την πόλη όταν βασιλιάς της ήταν ο Πτερέλαος, γιος του Τάφιου. Ο Πτερέλαος είχε μια κόρη την Κομαιθώ η οποία όμως τον πρόδωσε αφού ερωτεύθηκε τον Αμφιτρύωνα και με την βοήθειά της κατέλαβε την πόλη και μετά την σκότωσε για την προδοσία της.

Σύμφωνα με τον Απολλόδωρο, Ταφίοι ή Τηλεβόες έκλεψαν τα βόδια του βασιλιά των Μυκηνών Ηλεκτρίονα, σκότωσαν τους γιους του και αδελφούς της Αλκμήνης. Ο άνδρας της Αλκμήνης, Αμφιτρύων, μαζί με τον Κέφαλο πολέμησε τους Ταφίους και τους νίκησε σε μια μάχη κοντά στην Θήβα.

Ταφίοι ήταν επίσης οι πρώτοι κάτοικοι της Κεφαλλονιάς. Τάφος λέγεται αλλιώς το Μεγανήσι, μια νησίδα νοτιοανατολικά της Λευκάδας, η οποία τον καιρό του Στράβωνα λεγότανε Ταφιάς και ανήκε στις λεγόμενες Ταφίους Νήσους. Οι άλλες Ταφίοι νήσοι ήταν τα υπόλοιπα νησιά μεταξύ Ακαρνανίας και Λευκάδας, όπως η Κάλαμος (παλαιότερα Κάρνος), ο Καστός, η Άτοκος και το Αρκούδι.

Μετά την ήττα τους από τον Κέφαλλο, οι Ταφίοι λέγεται ότι εγκατέλειψαν τις Εχινάδες και αποίκησαν το Κάπρι και την Καμπανία.
Φόρβαντας

Με το όνομα Φόρβαντας ή Φόρβας είναι γνωστά 5 πρόσωπα της ελληνικής μυθολογίας.

# Θεσσαλός, γιος του Λαπίθη και της Ορσινόμης και αδελφός του Περίφαντα. Εγκαταστάθηκε στην Αχαική πόλη Ώλενο, πατέρας της Διογένειας που παντρεύτηκε τον Αλέκτωρα.
#Αργείος, εγγονός του Φορωνέα, γιος του Άργου και αδελφός του Πείρασου. Γιος του ήταν ο Τρίοπας και εγγονοί του ο Αγήνωρας και ο Ίασος. 
# Γιος του Ήλιου και πατέρας της Αμβρακίας.
# Αργείος, γιος του βασιλιά του Άργους Κρίασου και της Μελανθώς ή Μελάνθης, αδελφός του Ερευθαλίωνα και της Κλεόβοιας. Σύζυγός του ήταν η Εύβοια κόρη του Ασωπού, παιδιά του οι Τρίοπας, Αρέστορας και η Προνόη.
# Ένας από τους Πάνες.
Γεδεωνίτες

thumb|155px|right|To έμβλημα των Γεδεωνιτών
Οι Γεδεωνίτες ή Φίλοι της Αγίας Γραφής (αγγλ.: "Gideons International") είναι ένας υπερδογματικός χριστιανικός σύνδεσμος, που ιδρύθηκε το 1899 στο Ουισκόνσιν των ΗΠΑ και δραστηριοποιείται σε περισσότερες από 180 χώρες. Η βασική δραστηριότητα τους είναι δωρεάν διανομή αντιτύπων της Καινής Διαθήκης και της Αγίας Γραφής, την οποία διαμοιράζουν σε πάνω από 80 γλώσσες. Συνηθίζουν να τοποθετούν ή να διανέμουν Βίβλους σε ξενοδοχεία, ξενώνες, νοσοκομεία, οίκους ευγηρίας, ποινικά ιδρύματα, στρατόπεδα, σχολεία και πανεπιστήμια. Το όνομά τους το έχουν πάρει από τον Γεδεών της Αγίας Γραφής.

thumb|185px|right|Γεδεωνίτης τοποθετεί μία Αγία Γραφή σε δωμάτιο ξενοδοχείου
Στην Ελλάδα δραστηριοποιούνται από τον Μάρτιο του 1953 με πρωτεργάτη τον Μιλτιάδη Αγγελάτο από την Ελεύθερη Ευαγγελική Εκκλησίακαι επεκτάθηκε ώστε και αλλά μέλη από διάφορες Εκκλησίες συμμετέχουν στο έργο αυτό. Αρχικά διαμοίραζαν αντίτυπα της Νεοελληνικής Μετάφρασης. Σήμερα διαμοιράζουν και άλλες σύγχρονες μεταφράσεις της Αγίας Γραφής.
Τριαντάφυλλο στο στήθος

<br>

Τριαντάφυλλο στο στήθος (πρωτότυπος τίτλος "The Rose Tattoo", δηλ. τατουάζ που εικονίζει τριαντάφυλλο) είναι ο τίτλος ενός θεατρικού έργου του Τένεσι Ουίλιαμς. 
Παρουσιάστηκε για πρώτη φορά στο Μπρόντγουεϊ το 1951, ενώ έγινε και κινηματογραφική ταινία το 1955 με τον ίδιο τίτλο και με πρωταγωνιστές την Άννα Μανιάνι (Όσκαρ Α' γυναικείου ρόλου) και τον Μπαρτ Λάνκαστερ. 
Στην Ελλάδα παρουσιάστηκε για πρώτη φορά το 1956 από το Θέατρο Τέχνης σε σκηνοθεσία Καρόλου Κουν.
Αμπντουλάχ Οτζαλάν

Ο Αμπντουλάχ Οτζαλάν ή Οτσαλάν και σπάνια Ότζαλαν ("Abdullah Öcalan", , 4 Απριλίου 1949), λεγόμενος από τους οπαδούς του «Άπο», είναι ο ιδρυτής ηγέτης του Εργατικού Κόμματος του Κουρδιστάν, γνωστού ως Ρ.Κ.Κ. (προφέρεται: ΠεΚεΚέ ή ΠεΚαΚά), του οποίου σκοπός είναι η εγκαθίδρυση ενός ανεξάρτητου σοσιαλιστικού κουρδικού κράτους στο Κουρδιστάν. Ο Οτζαλάν, με την εμπλοκή μυστικών υπηρεσιών (CIA) και της ελληνικής πρεσβείας στην Κένυα, συνελήφθη από προδοσία και παραδόθηκε στις Τουρκικές αρχές και βρίσκεται φυλακισμένος στο νησί Ιμραλί από τον Φεβρουάριο του 1999.
Ρίτσαρντ Μπερνς

Ο Ρίτσαρντ Μπερνς ("Richard Alexander Burns", 17 Ιανουαρίου 1971 – 25 Νοεμβρίου 2005) ήταν Άγγλος επαγγελματίας οδηγός.

Γεννήθηκε στις 17 Ιανουαρίου 1971 στο Ρέντινγκ (Μπερκσάιρ) που βρίσκεται στην Μ.Βρετανία. Οι πρώτες προσπάθειες να οδηγήσει αυτοκίνητο έγιναν όταν ήταν μόλις σε ηλικία οκτώ χρονών. Μόλις «άγγιξε» την ηλικία των δεκαπέντε γράφτηκε σε σχολή οδηγών στην Ουαλία όπου και ξεκίνησε την εκπαίδευση του στους δρόμους που ακόμα και σήμερα φιλοξενούν ένα μεγάλο μέρος του RAC (Royal Automobile Club). Ανήλικος ακόμα έλαβε μέρος στα πρώτα ράλι με μια Talbot Sunbeam to 1988. Κατά την διάρκεια που αγωνιζόταν επαρακολούθητο από τον ειδικό σε τέτοιου είδος διαδρομές Ντέιβιντ Γουίλιαμς. Χάρη σε αυτόν ο Μπερκς προσελήφθη από την Peugeot και το 1990 κατάφερε να νικήσει για πρώτη του φορά σε μεγάλη διοργάνωση της Peugeot για οχήματα μεγάλου τουρισμού.
Ηρωίς

Η ελληνική λέξη "Ηρωίς" (στη καθαρεύουσα), ή ηρωίδα αποτελεί το θηλύκό τύπο του ήρως ή ήρωα αντίστοιχα. Στην αρχαιότητα με το όνομα Ηρωίς φέρονταν βακχική μυστικιστική εορτή που τελούνταν στη περίοδο του Χειμώνα, στους Δελφούς, ανά εννέα χρόνια. Σ΄ αυτή τη γιορτή λάμβαναν μέρος οι λεγόμενες Θυιάδες γυναίκες.

Ο χαρακτήρας της εορτής αυτής ήταν μυστικός. Τα δε λεγόμενα στην εορτή αυτή τα γνώριζαν μόνο οι γυναίκες που συμμετείχαν, τα δε δρώμενα στη κύρια εορτή ανάγονταν στη Σεμέλη, μητέρα του Διονύσου, δηλαδή την επαναφορά της από τον Άδη στη ζωή.
Αρέστορας

Στην ελληνική μυθολογία ο Αρέστορας (Αρέστωρ) ήταν ήρωας του Άργους. Για τον λόγο αυτό οι Αργείοι αποκαλούνταν στην αρχαιότητα και Αρεστορίδες. Σύμφωνα με την παράδοση, ο Αρέστορας ήταν γιος του Εκβάσου και εγγονός του Άργου, του βασιλιά που έδωσε στην πόλη το όνομά της. Συνεπώς, ο Αρέστορας ήταν δισέγγονος του ίδιου του Δία. Παιδιά του Αρέστορα ήταν ο Πελασγός και ο Άργος ο Πανόπτης. Μία άλλη εκδοχή, αναφερόμενη από τον Παυσανία (Β 16, 3), παρουσιάζει τον Αρέστορα ως γιο του Φόρβαντα και σύζυγο της Μυκήνης, θυγατέρας του Ινάχου.
Γιάννης Δραγασάκης

Ο Γιάννης Δραγασάκης (Ανατολή Λασιθίου, 20 Ιανουαρίου 1947) είναι Έλληνας οικονομολόγος, πολιτικός και βουλευτής του ΣΥΡΙΖΑ.

Διετέλεσε αντιπρόεδρος στην κυβέρνηση του Αλέξη Τσίπρα (26 Ιανουαρίου 2015 -9 Ιουλίου 2019) και επίσης Υπουργός Οικονομίας και Ανάπτυξης (28 Φεβρουαρίου 2018 - 9 Ιουλίου 2019).
Παράσιτο

Γενικά παράσιτο στη Βιολογία χαρακτηρίζεται οργανισμός (ζωικός ή φυτικός) που ζει και αναπτύσσεται μαζί και σε βάρος άλλου οργανισμού, που χαρακτηρίζεται ξενιστής, από τον οποίο και τρέφεται με τις απαραίτητες θρεπτικές ουσίες. Τα παράσιτα που ζουν εξωτερικά του ξενιστή, όπως για παράδειγμα τα τσιμπούρια ονομάζονται "έξωπαράσιτα", ενώ εκείνα που ζουν μέσα στο ξενιστή, όπως π.χ. οι ταινίες, ονομάζονται "ενδοπαράσιτα". Ανάλογα με το είδος του ξενιστή διακρίνονται σε "ζωοπαράσιτα" και σε "φυτοπαράσιτα".

Τα παράσιτα από βιολογική άποψη διακρίνονται σε "μονοξενικά" (που παραμένουν σ΄ ένα ξενιστή) και σε "πολυξενικά" (όταν στη διάρκεια της ζωής τους εναλλάσσουν ξενιστές). Επίσης διακρίνονται και σε "προαιρετικά" ή "υποχρεωτικά" τα οποία και επιφέρουν μια σειρά από επιπτώσεις, που μπορεί να είναι η ελάχιστη πρόκληση βλάβης στον ξενιστή που συνεχίζει να ζει και ν΄ αναπαράγεται φυσιολογικά, (μια τέτοια περίπτωση προσαρμογής αποτελούν οι ταινίες), που καταχρηστικά λέγονται "αβλαβή", σε αντιδιαστολή εκείνων που μπορεί να επιφέρουν ακόμη και τον θάνατο του ξενιστή (όπως π.χ. το παράσιτο της ελονοσίας), που λέγονται επιβλαβή ή "επικίνδυνα". Μεταξύ ξενιστή και παρασίτου μπορεί να υπάρξει συνεξέλιξη.

Τα παράσιτα αν και χαρακτηρίζονται από απλοποιημένες μορφές οργάνων αισθητήρων και κίνησης εντούτοις παρουσιάζουν ανεπτυγμένα όργανα προσήλωσης, π.χ. άγκιστρα, καθώς και όργανα απορρόφησης π.χ. μυζητήρες. Η αναπαραγωγή τους κρίνεται μάλλον υπερεντατική, για παράδειγμα η ασκαρίδα του αλόγου γεννά 60 εκατομμύρια αυγά το χρόνο. Τέλος τα παράσιτα παρουσιάζουν ποικίλη σεξουαλική ζωή όπως υπερτροφικές ωοθήκες, ερμαφροδιτισμό, αρσενικά νάνοι κ.λπ. που συντείνουν στην επικινδυνότητά τους.
*Η έρευνα και η μελέτη των παρασίτων ανθρώπων, ζώων και φυτών αποτελεί αντικείμενο της Παρασιτολογίας, η δε οποιαδήποτε προκαλούμενη λοίμωξη εξ αυτών ονομάζεται παρασίτωση. 

Από μικροβιολογική άποψη (δηλαδή με εξέταση μικροσκοπίου) τα παράσιτα αποτελούν μία από τις 4 μεγάλες ομάδες μικροοργανισμών, και διακρίνονται σε πρωτόζωα και μετάζωα.

Τα πρωτόζωα είναι μονοκύτταροι οργανισμοί που έχουν τη δομή των κυττάρων μεγαλοοργανισμών. Πολλά από αυτά χαρακτηρίζονται από ζωηρή κίνηση που γίνεται με διάφορους τρόπους. Έχουν ποικίλο σχήμα και μέγεθος. Στα πρωτόζωα υπάγονται αρκετά παράσιτα, όπως η αμοιβάδα και το τοξόπλασμα.

Τα μετάζωα είναι πολυκύτταροι οργανισμοί, με σαφή κυτταρική διαφοροποίηση, σχήμα και μέγεθος. Σε αυτά υπάγονται και παράσιτα ιατρικού ενδιαφέροντος, όπως ο εχινόκοκκος και η ασκαρίδα.
Φραγκίσκος Μαυρόλυκος

Ο Φραγκίσκος Μαυρόλυκος ή Φραντσέσκο Μαουρόλικο ("Francesco Maurolico", 16 Σεπτεμβρίου 1494 – 21 ή 22 Ιουλίου 1575) ήταν Ιταλός αστρονόμος, συγγραφέας και μαθηματικός ελληνικής καταγωγής, που συνεισέφερε επίσης στην Οπτική, τη Μηχανική και τη Μουσική.
Ντομινίκ Γουίλκινς

Ο Ντομινίκ Γουίλκινς (αγγλικά: "Jacques Dominique Wilkins" , γεννήθηκε 12 Ιανουαρίου 1960) είναι Αμερικανός πρώην επαγγελματίας αθλητής καλοθοσφαίρισης. Θεωρείται θρύλος του NBA και ο σπουδαιότερος του αθλήματος που ήρθε να αγωνιστεί στην Ευρώπη, για λογαριασμό του Παναθηναϊκού. Ήταν για εννιά χρόνια NBA All-Star και θεωρείται ευρέως ως ένας από τους καλύτερους dunkers στην ιστορία του NBA, κερδίζοντας το ψευδώνυμο "Ο άνθρωπος χαϊλάιτ". Στο ΝΒΑ αγωνίστηκε για 15 σεζόν. Το 2006 εισήχθη στην αίθουσα μνήμης "Naismith Memorial Basketball Hall of Fame".
Τζιοβάνι Μπατίστα Ντονάτι

Ο Τζιοβάνι Μπατίστα Ντονάτι ("Giovanni Battista Donati", 16 Δεκεμβρίου 1826 – 20 Σεπτεμβρίου 1873) ήταν Ιταλός αστρονόμος.

Ο Ντονάτι γεννήθηκε στην Πίζα της Ιταλίας και σπούδασε στο πανεπιστήμιό της. Στη συνέχεια εντάχθηκε στο προσωπικό του αστεροσκοπείου της Φλωρεντίας, το 1852. Μεταξύ των ετών 1854 και 1864 ο Ντονάτι ανακάλυψε έξι νέους κομήτες, μεταξύ των οποίων ο θεαματικός Κομήτης του Ντονάτι (C/1858 L1), που ανακαλύφθηκε στις 2 Ιουνίου 1858. Υπήρξε επίσης πρωτοπόρος στη φασματοσκοπία των κομητών (ο πρώτος που απέκτησε και ανέλυσε το φάσμα κομήτη) με σκοπό τη διακρίβωση της φυσικής και χημικής τους συστάσεως, οπότε βρήκε πως όταν ένας κομήτης πλησίαζε τον Ήλιο το φάσμα του κομήτη μεταβαλλόταν. Συμπέρανε σωστά ότι η σύσταση των κομητών ήταν, τουλάχιστον μερικώς, αεριώδης. Μετά από αυτά, ο Ντονάτι διορίσθηκε διευθυντής του Αστεροσκοπείου της Φλωρεντίας, το 1864. Εννέα χρόνια αργότερα πέθανε στην ίδια πόλη κατά την επιδημία πανούκλας, σε ηλικία 47 ετών.
Γλαυκία

Στην ελληνική μυθολογία η Γλαυκία ήταν θυγατέρα του ποτάμιου θεού Σκαμάνδρου της Τροίας. Ερωτεύθηκε κατά τον Τρωικό Πόλεμο τον Βοιωτό Δηίμαχο και μαζί έκαναν ένα γιο, αλλά ο Δηίμαχος σκοτώθηκε και ο σύντροφός του οδήγησε τη Γλαυκία και το παιδί στον πατέρα του Δηιμάχου, τον Ελεώνα. Ο γιος της ονομάσθηκε κι αυτός «Σκάμανδρος», αργότερα έγινε βασιλιάς και μετονόμασε τον βοιωτικό ποταμό Ίναχο σε Σκάμανδρο και ονόμασε το γειτονικό ποταμάκι «Γλαυκία» προς τιμή της μητέρας του.
Ιωσήφ Ησαΐας

Ο Ιωσήφ Ησαΐας (το β΄ όνομα: επώνυμο) ήταν Ιταλός φιλέλληνας καταγόμενος από τη Μεσσήνη της Σικελίας.

Στην αρχή ακολούθησε τον Φαβιέρο στην Ισπανία και σ΄ άλλα μέρη αλλά στη συνέχεια τον εγκατέλειψε και ήρθε στην επαναστατημένη Ελλάδα να πολεμήσει. Έτσι όταν ο Φαβιέρος ήλθε στην Ελλάδα για να οργανώσει τακτικό ελληνικό στρατό βρήκε τον Ησαΐα ήδη ν΄ αγωνίζεται όπου και τον προσέλαβε ως αξιωματικό του πεζικού. Με την ιδιότητα αυτή ο Ησαΐας πολέμησε στο Χαϊδάρι, στον Ωρωπό και σ΄ άλλα μέρη και τελικά με τον Φαβιέρο εισήλθε στην Ακρόπολη στην Αθήνα και παρέμεινε εκεί μέχρι το τέλος της πολιορκίας. Στη διάρκεια όμως της πολιορκίας τυφλώθηκε από οβίδα που πέρασε μπροστά από τα μάτια του, οπότε και μετά συνέχισε να προσφέρει βοηθητικές υπηρεσίες.

Μετά την απελευθέρωση τιμήθηκε από τον Όθωνα με Αργυρό Σταυρό και Αριστείο λαμβάνοντας και γαίες στην Εύβοια.
Πέθανε στη Χαλκίδα το 1850.
Λέλα Ησαΐα

Η Λέλα Ησαΐα (Πειραιάς 1898-Πειραιάς 1962) ήταν Ελληνίδα ηθοποιός και πρωταγωνίστρια του θεάτρου.
Αλφειός

Ο Αλφειός είναι ο σημαντικότερος ποταμός της Πελοποννήσου. Λέγεται επίσης και "Ρουφιάς", που προέρχεται από λαϊκή παρετυμολογία μετά από πολλές μεταπτώσεις: Αλφειός - Αλφειάς - Αρφειάς - Ρουφιάς. Στους Μεσαιωνικούς χρόνους υποστηριζόταν από τους λογίους ότι ο ενδιάμεσος τύπος Αρφειάς ήταν ποταμός του Ορφέα αντί του Αλφέα (Αλφειός).

Είναι ο μεγαλύτερος ποταμός της Πελοποννήσου και έχει μήκος 110 χιλιόμετρα. Πηγάζει στην Αρκαδία, κοντά στο χωριό Καμποχώρι, στους πρόποδες του Ταϋγέτου. Στην πορεία του δέχεται τα νερά των Ελισσώνα, Λούσιου, Λάδωνα, Ερύμανθου και του Κλαδέου. Τέλος χύνεται στο βόρειο άκρο του Κυπαρισσιακού κόλπου στην πλευρά της Ηλείας,κοντά στο Κατάκολο.

Το ρεύμα του ποταμού αυτού είναι ορμητικό και μεταφέρει πολλές ύλες με την οποία και γίνονται συνεχείς προσχώσεις με συνέπεια να δημιουργούνται στη θάλασσα σε αρκετή ακτίνα λωρίδες γης, λαιμοί και λιμνοθάλασσες, όπως είναι: της Αγουλινίτσας, της Μουριάς και του Καϊάφα.

Στον Αλφειό αρκετοί αθλητές πραγματοποιούν κατάβαση με φουσκωτό σκάφος. Είναι εντυπωσιακή διαδρομή για ράφτινγκ στην Ελλάδα με συνεχόμενα τεχνικά περάσματα. 

Το όνομα του ποταμού ετυμολογείται από το αρχαίο ρήμα "αλφάνω" που σημαίνει πλουτοδοτώ, προσφέρω πλούτο εξ ου και η λέξη «τιμαλφή».
Αιτωλός

Στην ελληνική μυθολογία με το όνομα Αιτωλός είναι γνωστά 3 πρόσωπα καταγόμενα από την Ηλεία, οι:
# Αιτωλός ο Ενδυμίωνος, 4ος μυθικός βασιλιάς της Ήλιδας, γιος του Ενδυμίωνα και της νύμφης Ιφιάνασσας, αδελφός του Παίονα επώνυμου της Παιονίας, του Επειού -επώνυμου των Επειών- και της Ευρυκύδας. Γυναίκα του ήταν η Προνόη, κόρη του Φόρβου, και παιδιά του ο Πλευρών -επώνυμος της Πλευρώνας- και ο Καλυδών, επώνυμος της Καλυδώνας. Αναγκάστηκε να φύγει από την Ηλεία όταν σε αγώνα δρόμου για την διαδοχή στον θρόνο νίκησε ο Επειός, τότε ο Παίονας έφυγε και πήγε στην περιοχή που πήρε το όνομα του, την Παιονία, ο Αιτωλός σκότωσε τον Άπι γιο του Φορωνέα και κατέφυγε στην χώρα των Κουρήτων. Εκεί τον φιλοξένησαν οι Λαοδόκος και ο Πολυποίτης, γιοί του Απόλλωνα και της Φθίας, ο Αιτωλός τους σκότωσε και έγινε βασιλιάς της περιοχής δίνοντας της το όνομα του, "Αιτωλία".
# Αιτωλός ο Οινέως, γιος του Οινέα απόγονος του προηγούμενου. και ο
# Αιτωλός ο Οξύλου, γιος του βασιλιά Όξυλου και της Πιερίας, αδελφός του Λάιου και εγγονός του Θόαντα.
Ρον Γκίλμπερτ

Ο Ρον Γκίλμπερτ ("Ron Gilbert") είναι ένας Αμερικανός σχεδιαστής βιντεοπαιχνιδιών. Στα γνωστότερα έργα του ανήκουν τα παιχνίδια Maniac Mansion, Zak McKracken όπως και τα Monkey Island 1 και 2.

Η καριέρα του Γκίλμπερτ στην βιομηχανία των υπολογιστών άρχισε στις αρχές της δεκαετίας του 1980, όταν σαν φοιτητής της πληροφορικής δημιούργησε μια εφαρμογή ("Graphic Basics") με την οποία άρχισε να φτιάχνει μικρά παιχνίδια για τον Commodore 64. Το εργαλείο αυτό πούλησε σε μια εταιρεία με όνομα "Human Engineered Software", η οποία τον προσέλαβε όταν τελείωσε τις σπουδές του αλλά τερμάτισε την λειτουργία της μόλις έξι μήνες αργότερα. Το 1985 του δόθηκε η ευκαιρία να σχεδιάσει παιχνίδι για την Lucasfilm Games. Μαζί με τον Gary Winnick δημιούργησε το σχέδιο για το Maniac Mansion όπως και την μηχανή παιχνιδιού "Script Creation Utility for Maniac Mansion", γνωστή ως SCUMM. Το 1987 το παιχνίδι κυκλοφόρησε με μεγάλη επιτυχία και η συνεργασία του Γκίλμπερτ με την LucasArts συνεχίστηκε. Ακολούθησαν και άλλα παιχνίδια με βάση την scripting engine SCUMM. Ουσιαστικά, όλα τα adventures της εταιρείας, με εξαίρεση τα Grim Fandango και Escape From Monkey Island, δημιουργήθηκαν με βάση την SCUMM.

Αφού εγκατέλειψε την LucasArts συνεργάστηκε κυρίως με τις εταιρείες Cavedog Entertainment (Total Annihilation), Humongous Entertainment και Hulabee Entertainment, μεταξύ άλλων στον χώρο των παιδικών ηλεκτρονικών παιχνιδιών. 

Τον Ιανουάριο του 2008 η εταιρία HotHead Games προσέλαβε τον Γκίλμπερτ ως creative director για την δημιουργία του "DeathSpank", ενός παιχνιδιού περιπέτειας/ρόλου.
Δύμας

Με το όνομα Δύμας ήταν γνωστά δύο πρόσωπα της ελληνικής μυθολογίας.

#Δύμας ο Αιγίμου, ήταν ιδρυτής και επώνυμος της Αχαϊκής πόλης Δύμης, γιος του Αιγίμου, βασιλιά των Δωριέων, αδελφός των Δώρου και του Πάμφυλου. Ο λαός του ήταν σύμμαχος των Ηρακλείδων και συμμετείχε μαζί τους στην κάθοδο στην Πελοπόννησο, σκοτώθηκε σε μάχη μαζί με τον αδελφό του από τον Τισαμενό.
#Δύμας ο Φρυγέας Είναι γνωστός από τον Όμηρο .Μυθικός βασιλιάς της Φρυγίας μετά τον Σαγγάριο, γιος του Ηιονέα, πατέρας του Ασίου και της Εκάβης.
Antonov An-32

Το Antonov An-32 (ονομασία NATO: "Cline") είναι σοβιετικό δικινητήριο τουρμποπρόπ μεταφορικό αεροσκάφος.
Φάρις

Ο Φάρις ή Φάρης ("Φᾶρις") ήταν ήρωας της ελληνικής μυθολογίας.

Ο Φάρις ήταν επώνυμος και ιδρυτής της Αχαϊκής πόλης Φαραί, γιος του Ολύμπιου θεού Ερμή και της Δαναΐδας Φιλοδάμειας, ενώ κόρη του ήταν η Τηλεγόνη. Επίσης αναφέρεται και ως ο ιδρυτής και επώνυμος της Μεσσηνιακής πόλης Φαραί.
Γυάλινος Κόσμος

Ο Γυάλινος Κόσμος (αγγλικός τίτλος: "The Glass Menagerie", "Το Γυάλινο Θηριοτροφείο") είναι θεατρικό έργο του Αμερικανού συγγραφέα Τενεσί Ουίλιαμς. Παρουσιάστηκε για πρώτη φορά το Δεκέμβριο του 1944 στο θέατρο Σιβίκ (Civic) του Σικάγου και την επόμενη χρονιά στη Νέα Υόρκη (Θέατρο Playhouse, Μάρτιος 1945), όπου κέρδισε το Βραβείο New York Drama Critics Circle Award. Αποτέλεσε τη πρώτη μεγάλη θεατρική επιτυχία του Τένεσι Ουίλιαμς, που καθιερώθηκε ως ένας από τους μεγαλύτερους θεατρικούς συγγραφείς του αιώνα.
Πενταδάκτυλος

thumb|right|300px|Άποψη της κορυφής του Πενταδακτύλου (740 μ.)
Ο Πενταδάκτυλος είναι επιμήκης ασβεστολιθική οροσειρά που εκτείνεται κατά μήκος της βόρειας ακτής της Κύπρου. Οφείλει το όνομά του στην ομώνυμη κορυφή, η οποία έχει το σχήμα παλάμης με πέντε δάκτυλα. Σύμφωνα με την παράδοση, η οποία ανάγεται στα βυζαντινά χρόνια, ο Διγενής Ακρίτας στην προσπάθειά του να υπερπηδήσει την οροσειρά άφησε το αποτύπωμα της παλάμης του στο βουνό. Πολλοί άλλοι μύθοι και θρύλοι είναι συνδεδεμένοι με τα κάστρα που δεσπόζουν στις κορυφές του βουνού, τα οποία κτίστηκαν από τους Βυζαντινούς για να ελέγχουν το θαλάσσιο χώρο βόρεια του νησιού και να εντοπίζουν έγκαιρα πλοία των Σαρακηνών πειρατών.
Λ' Άκουιλα

Η Λ' Άκουιλα (ιταλικά "L'Aquila", "ο αετός", ) είναι πόλη της Ιταλίας με πληθυσμό 73.000 κατοίκους, πρωτεύουσα της ομώνυμης επαρχίας και της περιφέρειας του Αμπρούτσο (ιταλ. "Abruzzo"). Βρίσκεται στο κέντρο της Ιταλίας, στη κοιλάδα που σχηματίζει ο ποταμός Ατέρνος, ανάμεσα στα Απέννινα Όρη, με το όρος Γκραν Σάσσο στα βορειοανατολικά. 

Η Λ' Άκουιλα είναι μια όμορφη πόλη με πολλά στενά δρομάκια και κτίρια και εκκλησίες της εποχής της Αναγέννησης. Είναι έδρα του ομώνυμου Πανεπιστημίου αλλά και αρκετών πολιτιστικών οργανισμών: διαθέτει θέατρο δράματος, ακαδημία καλών τεχνών, κρατικό ωδείο, συμφωνική ορχήστρα και οργανισμό κινηματογράφου. Στην πόλη διεξήχθη η σύνοδος κορυφής των ηγετών της G8 τον Ιούλιο του 2009.
Χορταρόλιμνη

Η Χορταρόλιμνη είναι μια υφάλμυρη λιμνοθάλασσα που βρίσκεται στο ανατολικό τμήμα της Λήμνου, ανατολικά του χωριού Καλλιόπη. Κατά τους θερινούς μήνες στεγνώνει, αφήνοντας πίσω ένα εκτεταμένο αλιπέδιο. Αποτελεί σημαντικό υδροβιότοπο του νησιού.

Έχει έκταση 2.300 στρέμματα και παλαιότερα αναφέρεται ως "Λίμνη του Μύλου" (1739 Pococke) και ως "Λίμνη της Κώμης" (1858 Conze). Μαζί με την Αλυκή του Κοντοπουλίου και μια τρίτη μικρότερη λίμνη, την Ασπρόλιμνη, έκτασης 500 στρεμμάτων, που επίσης στεγνώνει το καλοκαίρι, συντηρούν ένα εξαιρετικό οικοσύστημα, στο οποίο διαχειμάζουν πάνω από 4.000 είδη πτηνών, όπως: ερωδιοί, αβοκέττες ("Recurvirostra avosett"a), πετροτριλίδες ("Burhinus oedicnemus oedicnemus"), νεροχελίδονα ("Glareola pratincola)," καλαμοκανάδες ("Himantopus himantopus"), καστανόχηνες ("Tadorna ferruginea"). Είναι ενταγμένες στο δίκτυο Natura 2000. Η Χορταρόλιμνη βρίσκεται ανάμεσα στις δύο άλλες λίμνες.

Ο Belon το 1548 κι ο Pococke το 1739 αναφέρουν ότι στην απέραντη πεδιάδα της Χορταρόλιμνης έβοσκαν μικρόσωμα υπόξανθα αλογάκια, από μια ράτσα η οποία έχει πλέον εκλείψει από το νησί της Λήμνου και υπάρχει μόνο στη Σκύρο. Έτρεχαν με απίστευτη ταχύτητα αλλά ήταν ανθεκτικά και οι κάτοικοι τα καβαλούσαν. 

Το 2001 ιδρύθηκε το "Κέντρο Περιβαλλοντικής Ενημέρωσης Καλλιόπης", που στεγάζεται στο κτίριο του παλιού δημοτικού σχολείου του χωριού, με σκοπό την προστασία και την ανάδειξη του φυσικού πλούτου της περιοχής.
Ηρωδιάς

Η Ηρωδιάς είναι Βιβλικό πρόσωπο που αναφέρεται στη Καινή Διαθήκη ως μοιχαλίδα.

Hταν κόρη του Αριστόβουλου Δ΄, γιου του Ηρώδη Α΄ του Μέγα, που τον φόνευσε ο πατέρας του περί το 7 π.Χ. και αδελφή του Ηρώδη Αγρίππα Α΄. Στην αρχή ήταν σύζυγος του ομοπάτριου αδελφού του πατέρα της (θείου της) Ηρώδη Β΄ Φιλίππου, που ιδιώτευε πιθανώς στη Ρώμη, από τον οποίο και απέκτησε τη Σαλώμη. Αργότερα τον εγκατέλειψε για να συζήσει με τον αδελφό του, επίσης θείο της, τον Ηρώδη Αντίπα, τετράρχη της Ιουδαίας, που και αυτός είχε εγκαταλείψει τη σύζυγό του, κόρη του βασιλιά των Ναβαταίων Αρέτα Δ'. Τελικά ο Ηρώδης Αντίπας νυμφεύθηκε την Ηρωδιάδα.

Έτσι ο Ηρώδης Αντίπας, όπως καταγράφει και ο ευαγγελιστής Λουκάς (3:19) - "ελεγχόμενος από του Ιωάννου περί Ηρωδιάδας, της γυναικός του αδελφού αυτού και περί πάντων ων εποίησε πονηρών προσέθηκε και τούτο επί πάσι και κατέκλεισε τον Ιωάννην εν τη φυλακή".

Μετά από αυτά ο Ιωάννης ο Πρόδρομος δεν σταμάτησε να μιλεί κατά της Ηρωδιάδας. Αυτή. σε κάποια γιορτή των γενεθλίων του τετράρχη, όπου χόρεψε η κόρη της Σαλώμη σε βαθμό που ευχαρίστησε τον πατριό της Ηρώδη Αντίπατρο και εκείνος της ζήτησε τι χάρη θέλει να της κάνει, προέτρεψε τη κόρη της να ζητήσει "την κεφαλήν επί πίνακι" του Ιωάννη. Παρόλο που ο Ηρώδης Αντίπας φοβόταν το λαό, που αγαπούσε και σεβόταν τον Ιωάννη, υποχρεούμενος να τηρήσει την υπόσχεσή του, διέταξε τον αποκεφαλισμό του.

Αργότερα ο αδελφός της Ηρώδης Αγρίππας Α΄ με ενέργειές του ξεσήκωσε τον ιουδαϊκό λαό κατά του Ηρώδη Αντίπατρου, κατηγορώντας τον ως συνωμότη κατά της Ρώμης. Αυτό είχε ως συνέπεια ρωμαϊκός στρατός να συλλάβει τον Ηρώδη Αντίπατρο και με διαταγή του Αυτοκράτορα Καλιγούλα να εξοριστεί στο Λούγδουνο (σημερινή Λυών), ενώ η Ηρωδιάδα, αν και ο Αυτοκράτορας, φίλος του αδελφού της, της επέτρεψε να παραμείνει με όλη την ατομική περιουσία της, προτίμησε να ακολουθήσει τον Ηρώδη Αντίπατρο πρώτα στη Γαλλία και μετά στην Ισπανία, όπου και μετά από το θάνατο εκείνου χάνονται πλέον τα ίχνη της.
Ρασίντ Γιεκινί

Ο Ρασίντ Γιεκινί ("Rashidi Yekini", 23 Οκτωβρίου 1963 - 4 Μαΐου 2012) ήταν διεθνής Νιγηριανός ποδοσφαιριστής που αγωνιζόταν ως επιθετικός. Κατά τη διάρκεια της πολυετούς καριέρας του αγωνίστηκε στα πρωταθλήματα της Νιγηρίας, της Ακτής Ελεφαντοστού, της Πορτογαλίας, της Ελλάδας, της Ισπανίας, της Ελβετίας, της Τυνησίας και της Σαουδικής Αραβίας. Έχει διακριθεί ως ο καλύτερος Αφρικανός ποδοσφαιριστής για το 1993, ενώ μέχρι σήμερα είναι πρώτος σκόρερ στην ιστορία της εθνικής ομάδας της χώρας του έχοντας 37 γκολ σε 58 εμφανίσεις.
Ουλφ Έκμαν

O Ουλφ Έκμαν (σουηδ.: "Ulf Ekman", γενν. 8 Δεκεμβρίου 1950, Γκέτεμποργκ, Σουηδία), είναι Σουηδός χριστιανός. Υπήρξε Χαρισματικός/Πεντηκοστιανός ποιμένας και ιδρυτής της Χαρισματικής εκκλησίας Livets Ord ("Λόγος Ζωής"). Ήταν ο πρώτος που μετέδωσε το κίνημα Λόγος Πίστης ("Word of Faith") στην Σουηδία. Το 2014 μεταστράφηκε στην Καθολική Εκκλησία.
Τζουλιάνα της Ολλανδίας

Η Τζουλιάνα της Ολλανδίας (πλήρες όνομα: Τζουλιάνα Λουίζα Μαρία Έμμα Βιλελμίνα της Οράγγης-Νάσσαου, ολλανδικά: "Juliana Emma Louise Wilhelmina van Oranje-Nassau", 30 Απριλίου 1909 - 20 Μαρτίου 2004) από τον Οίκο του Μεκλεμβούργου ήταν βασίλισσα της Ολλανδίας (1948-1980).

Γεννήθηκε στη Χάγη, κόρη και διάδοχος της βασίλισσας Βιλελμίνης των Νάσσαου και του πρίγκιπα Ερρίκου του Μεκλεμβούργου-Σβερίν. Το 1937 παντρεύτηκε τον Γερμανό Βερνάρδο πρίγκιπα του Λίππε-Μπήστερφελντ, από τον οποίο απέκτησε τέσσερις κόρες με πρωτότοκο την τέως βασίλισσα Βεατρίκη (31 Ιανουαρίου 1938) και ύστερα τις πριγκίπισσες Ειρήνη (5 Αυγούστου 1939), Μαργαρίτα (19 Ιανουαρίου 1943) και Χρίστινα (18 Φεβρουαρίου 1947). Εγγονός της είναι ο σημερινός βασιλιάς της Ολλανδίας Γουλιέλμος Αλέξανδρος.

Κατά το Β' Παγκόσμιο Πόλεμο η Ιουλιανή εγκατέλειψε την Ολλανδία (1940) και εγκαταστάθηκε αρχικά στον Καναδά και ύστερα στην Αγγλία. Επέστρεψε στην πατρίδα της το 1945 και τρία χρόνια αργότερα, μετά την παραίτηση της μητέρας της, ανέβηκε στον Ολλανδικό θρόνο. Στις 30 Απριλίου 1980, ημέρα των 61ων γενεθλίων της παραιτήθηκε υπέρ της πρωτότοκης Βεατρίκης. 

Από τα μέσα της δεκαετίας του 1990, η Ιουλιανή υπέφερε από την νόσο του Αλτσχάιμερ, αν και αυτό διαψεύστηκε από τη βασιλική οικογένεια, ενώ έπαψαν και οι δημόσιες εμφανίσεις της. Ο Πρίγκιπας Βερνάρδος παραδέχτηκε σε τηλεοπτική συνέντευξή του το 2001, ότι η Ιουλιανή δεν αναγνώριζε πλέον ούτε τους οικείους της. Απεβίωσε ενώ κοιμόταν στις 20 Μαρτίου 2004 σε ηλικία 94 ετών, ακριβώς 70 χρόνια μετά το θάνατο της γιαγιάς της Έμμας.

Ο σύζυγός της Πρίγκιπας Βερνάρδος απεβίωσε μόλις οκτώ μήνες μετά, την 1 Δεκεμβρίου 2004, σε ηλικία 93 ετών.
Λουντοβίκ Ζιουλί

Ο Λουντοβίκ Ζιουλί ("Ludovic Giuly", (Λυών, 10 Ιουλίου 1976) είναι Γάλλος ποδοσφαιριστής που αγωνίζεται ως επιθετικός στη Μον ντ'Ορ Αζέργκ Φουτ.